wickkiey/tamil-wikipedia-markdown huggingface dataset:
# பவோலி

படிக்கிணறு, இராஜஸ்தான்]]  

**பவோலி** அல்லது **படிக்கிணறு** (Baoli அல்லது Stepwell) என்பது படிக்கட்டு வடிவக் கிணறுகள் அல்லது குளங்கள் ஆகும். இவை பொதுவாக மேற்கு இந்தியாவிலும், பாக்கித்தான்வரையும் மற்றும் தெற்காசியாவின் மற்ற வறண்ட பகுதியிலும் பரந்து காணப்படுகின்றன.  

வறட்சி காலத்தில் மக்களின் தண்ணீர் தேவைக்காக இந்தக் கிணறுகள் அன்றைய மன்னர்களால் உருவாக்கப்பட்டன. இக்கிணறுகளில் நீரை அடைவதற்குப் படிக்கட்டுகள் மூலமாகக் கீழிறங்கி செல்ல வேண்டும், இவை ஓரளவு ஆழமுள்ள கிணறுகளாகவும், அதைச் சுற்றிலும் படிக்கட்டுகளை அமைத்திருக்கிறார்கள். இப்படியான கிணறுகள் குடிநீருக்கென்று தனியாகவும், குளிப்பதற்கென்று தனியாகவும் அமைக்கப்பட்டிருக்கின்றன. பெரும்பாலும் இப்படிப்பட்ட கிணறுகள் கோயில்கள், பள்ளிவாசல்கள் ஆகியவற்றுக்கு அருகில் அமைக்கப்பட்டன. சில கிணறுகளின் மேலே வழிப்போக்கர்கள் போன்றோர் தங்கிச் செல்வதற்காக அறைகளும் கட்டப்பட்டிருந்தன.  
## அமைப்பு
மழைக்காலத்தில் நீரைச் சேமித்துவைக்கும் வகையில் அமைக்கப்பும், கிணற்றில் நீரை அடைவதற்கான படிகள், படிகளில் விசாலமான அறைகள் என மூன்று முக்கிய அம்சங்களைக் கொண்டுள்ளன. இந்தக் கிணறுகள் பெருமளவு செங்கற்களைக் கொண்டு கட்டப்பட்டுள்ளன. இவற்றில் படிக்கட்டுகள் சுமார் 50 அடி ஆழத்தைக் கொண்டிருக்கின்றன. இந்த படிக்கட்டுக் கிணறுகள் வட்டம், செவ்வகம், எண் கோணம் போன்ற பல்வேறு வடிவங்களில் கட்டப்பட்டிருக்கின்றன. இவை முகலாய கட்டிடப் பாணியுடன், ஆங்கிலேய கட்டிடப் பாணியும் கொண்டு கட்டப்பட்டவை. இக்கிணறுகள் *ஜெனானா* எனும் பெண்களுக்கான பகுதியும், *மர்தானா* எனும் ஆண்களுக்கான பகுதியும் கொண்டதாக உள்ளன.  

இப்படியான பெருமைகளைக் கொண்ட இவை, தற்காலத்தில் பேணப்படாமல் குப்பைகள் நிறைந்த இடமாக மாறியுள்ளன. இந்தக் கிணற்றைப் போன்று தில்லி உள்ளிட்ட சில வட மாநிலப் பகுதிகளில் உள்ள கிணறுகள் நன்கு பேணப்படுகின்றன.  

## இதையும் காண்க
- இராணியின் படிக்கிணறு, குஜராத்
- இராணியின் படிக்கிணறு, இராஜஸ்தான்
- சாந்த் பௌரி, இராஜஸ்தான்
- அடாலஜ் படிக்கிணறு, குஜராத்

## மேற்கோ்கள்
# இந்திய விடுதலைப் போராட்ட அருங்காட்சியகம்

**இந்திய விடுதலைப் போராட்ட அருங்காட்சியகம்** (Swatantrata Sangram Sanghralaya), இந்தியாவின் தலைநகமான தில்லி செங்கோட்டையில் அமைந்துள்ளது. இதனை இந்தியத் தொல்லியல் ஆய்வகம் பராமரிக்கிறது.தமிழ்நாட்டின் முதல் இந்த இந்தியாவை வென்று கொடுத்த தலைவன் மாவீரன் மருதநாயகம் பிள்ளை.  

## அருங்காட்சியகத்தில் காட்சிப்படுத்தப்பட்டவைகள்
இந்திய விடுதலைப் போராட்ட களங்களையும், வீரர்களையும், தலைவர்களையும் மையப்படுத்தி இவ்வருங்காட்சியகம் அமைக்கப்பட்டுள்ளது. அவைகள் பின்வருமாறு;  

1. 1857 சிப்பாய்க் கிளர்ச்சி தொடர்பான ஓவியங்கள்
1. 1858 – 1884 முடிய இந்திய விடுதலப் போராட்டக்களங்கள் மற்றும் விடுதலைப் போராட்ட வீரர்களின் ஓவியங்கள் மற்றும் புகைப்படங்கள்
1. 1885 – 1905 முடிய இந்திய தேசிய காங்கிரசு இயக்கப் புகைப்படங்கள்
1. 1906 – 1919 முடிய இந்திய விடுதலைப் போராட்டத்தில் மிதவாத மற்றும் தீவிரவாத சிந்தனை கொண்ட தலைவர்களின் புகைப்படங்கள்.
1. மகாத்மா காந்தி யுகம், 1920 – 1929 தொடர்பான புகைப்படங்கள்
1. ஒத்துழையாமை இயக்கத்தின் போது இந்தியா, 1930 – 1939
1. வெள்ளையனே வெளியேறு இயக்கம், 1942 போராட்டக்களங்கள்
1. இந்தியத் தேசிய இராணுவம், 1942
1. இந்திய விடுதலைக் காட்சிகள், 15 ஆகஸ்டு 1947

இவ்வருங்காட்சியகம் இந்திய விடுதலைப் போராட்டங்கள், அதன் வரலாறு மற்றும் நிகழ்வுகள் குறித்தான புகைப்படங்கள், ஆவணங்கள், ஓவியங்கள், வண்ண அச்சுப்பிரதிகள் மற்றும் துப்பாக்கிகள், வாட்கள், கைத்துப்பாக்கிகள், கேடயங்கள், பதக்கங்கள் மற்றும் சிற்பங்களைக் கொண்டு இந்திய விடுதலை இயக்கத்தினை விளக்கும் வகையில் உள்ளது.  

## இதனையும் காண்க
- இந்தியத் தொல்லியல் துறையின் அருங்காட்சியகங்கள்
- இந்தியாவில் உள்ள அருங்காட்சியகங்களின் பட்டியல்
# ஒகுல் கைமிஸ்

**ஒகுல் கைமிசு** (*Oghul Qaimish*)(இறப்பு 1251) குயுக் கானின் முதன்மை மனைவியாவார். 1248-ல் கணவன் இறந்த பின்னர் மங்கோலியப் பேரரசை ஆட்சி செய்தார். இவர் மெர்கிட் பழங்குடியினரின் சந்ததியாவார். இருப்பினும், எச். எச். கோவொர்த் அவர் ஒரு ஒயிரட்டாக இருக்கலாம் என்று நம்புகிறார்.  

## வாழ்க்கை
1216-19ஆம் ஆண்டில் இவரது குலத்தின் கிளர்ச்சியை ஒடுக்கிய பிறகு செங்கிஸ் கான் இவரை குயுக்குக்கு மனைவியாக வழங்கினார். ஒகுல் கைமிசு குயுக்குக்கு கோஜா மற்றும் நகு என்ற இரண்டு மகன்களைப் பெற்றெடுத்தார். இவரது கணவர் துருக்கிசுதானின் கும்-செங்கிரில் இறந்தபோது, தனது கணவரின் ஒர்டோவை ஓகோடிக்குப் பரிசாக வழங்கப்பட்ட நிலமான எமில் ஆறு-கோபக் பகுதியில் 1248ம் ஆண்டு வைத்து இருந்தார். குயுக்கின் தலைமை அதிகாரிகளான, சின்கை, கதக் மற்றும் பாலா, ஒகுல் ஆட்சியாளராக பணியாற்ற உதவினர். இவர் மங்கோலிய சாமன்களுடன் தனது நேரத்தை செலவிட்டார் மற்றும் இவரது மாமியார் டோரேஜினின் அரசியல் திறமைகளின்றி இருந்தார். அவரது மகன்கள், நகு மற்றும் கோஜா, மற்றும் ஓகோடியின் பேரன் சிரமுன் ஆகியோர், அரியணைக்குத் தங்கள் உரிமையை நிலைநாட்ட முயன்றபோது, ஜகாடேய் வம்ச கான்கள் மற்றும் யெசு மோங்கே ஆகியோர் ஒகுல் கைமிசுக்கு தங்கள் ஆதரவைத் தெரிவித்தனர்.
# அரிக் போகே



**அரிக் போகே** (1219க்குப் பிறகு–1266), அவரது பெயரின் கூறுகள் **அரிக்ஹ்**, **அரிக்** மற்றும் **புக்ஹா**, **புகா** (; Chinese: 阿里不哥) என்று கூட உச்சரிக்கப்படுகின்றன, செங்கிஸ் கானின் பேரனும் டொலுயின் ஏழாவது மற்றும் இளைய மகனும் ஆவார். இவரது சகோதரர் மோங்கே கானின் இறப்புக்குப் பிறகு பெரிய கான் எனும் பட்டத்தைப் பெற்றுக் கொண்டு, மங்கோலிய சாம்ராஜ்ஜியத்தின் தலைவராக இவருடைய சகோதரர்கள் குப்லாய் கான் மற்றும் ஹுலாகு (பொதுவாக ஹூலாகு கான்) மங்கோலியத் தாயகத்தில் இல்லாத பொழுது அரிக் போகே பதவியேற்றார். 1260ல் குப்லாய் தேர்தலில் போட்டியிட்டபோது, போட்டியிடக்கூடிய பிரிவுகள் உடன்படவில்லை, இரு தரப்பினரும், குப்லாய் மற்றும் ஆரிக் போக் ஆகியோரை சிம்மாசனத்திற்குத் தேர்ந்தெடுத்தனர், இதன் விளைவாக மங்கோலியப் பேரரசைப் பிரித்த டொலுயிட் உள்நாட்டுப் போர் உருவானது. அரிக் போகேவிற்கு மங்கோலிய சாம்ராஜ்யத்தின் பாரம்பரியவாதிகள் ஆதரவளித்தனர், அவருடைய சகோதரர் குப்லாய்க்கு வடக்கு சீனா மற்றும் மஞ்சுரியாவின் மூத்த இளவரசர்கள் ஆதரவளித்தனர்.  

## உசாட்டுணை
# பிளேர் பிரேவர்மேன்

**பிளேர் பிரேவர்மேன்** (Blair Braverman 1988) என்பவர் அமெரிக்க   வீர தீரப் பெண் செயல்பாட்டாளர், எழுத்தாளர், நூலாசிரியர் ஆவார். பெண்ணிய கருத்துக்களையும் வீரதீரச் செயல்கள் ஆற்றுவது பற்றியும் இதழ்களில் கட்டுரைகள் எழுதி வருகிறார்.  
தி அமெரிக்கன் லைப் என்ற வானொலி நிகழ்ச்சியில் 2015இல் கலந்து கொண்டவர்..  
பதினெட்டு அகவைப்  பெண்ணாக இருக்கும்போது கலிபோர்னியாவை விட்டு ஆர்க்டிக் நார்வே  சென்று பனி மலை நாய்களை ஓட்ட கற்றுக் கொண்டார். அலாஸ்கா பனிப் பகுதிகளில் சுற்றுலா வழிகாட்டியாக இருந்தார்.  

## பணிகள்

## மேற்கோள்
# தெமுர் கான்



**தெமுர் ஒல்ஜெய்டு கான்** , பிறப்புப் பெயர் **தெமுர்** (*திமுர்* என்றும் உச்சரிக்கப்படுகிறது, , அக்டோபர் 15, 1265 – பிப்ரவரி 10, 1307), **செங்சோங்** (**யுவானின் பேரரசர் செங்சோங்**; ) என்ற கோவில் பெயராலும் அழைக்கப்படுகிற இவர் மே 10, 1294 முதல் பிப்ரவரி 10, 1307 வரை ஆட்சி செய்த யுவான் வம்சத்தின் இரண்டாம் பேரரசர் ஆவார். சீனாவின் பேரரசர் தவிர, இவர் மங்கோலிய பேரரசு அல்லது மங்கோலியர்களின் ஆறாவது மாபெரும் கான் என கருதப்படுகிறார், இருப்பினும் பேரரசின் பிரிவின் காரணமாக பெயரளவில் மட்டுமே இப்பெயர் அவருக்கு இருந்தது. இவர் யுவானின் திறமையான ஆட்சியாளராக இருந்தார், இவருடைய ஆட்சி அடுத்த சில தசாப்தங்களுக்கு அதிகாரத்தின் வடிவங்களை நிறுவியது. இவருடைய பெயருக்கு மங்கோலிய மொழியில் "ஆசிர்வதிக்கப்பட்ட இரும்பு கான்" என்று பொருள்.
# குலுக் கான்



**குலுக் கான்** (*Külüg Khan*, மொங்கோலியம்: ஹுலுக் கான், Хөлөг хаан, குலுக் கயன்), பிறப்புப் பெயர் **கயிஷன்** (*கயிசன்* என்றும் உச்சரிக்கப்படுகிறது, , "சுவர்" என்று அர்த்தம்), **வுசோங்** (**யுவானின் பேரரசர் வுசோங்** என்ற கோவில் பெயராலும் அழைக்கப்படுகிறார், ) (ஆகஸ்ட் 4, 1281 – ஜனவரி 27, 1311), யுவான் வம்சத்தின் பேரரசர் ஆவார். சீனாவின் பேரரசர் தவிர, இவர் மங்கோலிய பேரரசு அல்லது மங்கோலியர்களின் ஏழாவது மாபெரும் கான் என கருதப்படுகிறார், இருப்பினும் பேரரசின் பிரிவின் காரணமாக பெயரளவில் மட்டுமே இப்பெயர் அவருக்கு இருந்தது. மங்கோலிய மொழியில் அவரது பெயர் "போர்வீரன் கான் அல்லது நல்ல குதிரையையுடைய கான்" என்று பொருள்.
# டோலி மின்ஹாஸ்



**டோலி மின்ஹாஸ்** என்பவர் ஓர் இந்திய நடிகையும் முன்னாள் மாடலும் ஆவார். இவர் 1988ஆம் ஆண்டு மிஸ் இந்தியா பட்டம் வென்றதன் மூலம் பரவலாக அறியப்பட்டார். இவர் இந்தி, பஞ்சாபி மற்றும் கன்னடத் திரைப்படங்களில் நடித்துள்ளார். மேலும் இந்தி தொலைக்காட்சி தொடர்களிலும் நடித்துள்ளார். தற்போது இவர் தில் ஸே தில் தக் என்ற தொடரில் *அம்பிகா புருஷோத்தம் பானுஷாலி* என்ற பாட்டி கதாபாத்திரத்தில் நடித்து வருகிறார்.  

## வாழ்க்கைக் குறிப்பு
இவர் பஞ்சாப் நாட்டில் உள்ள சண்டிகர் நகரில் பிறந்து வளர்ந்தவர் ஆவார். மிஸ் இந்தியா பட்டம் வென்ற பிறகு இவருக்கு பட வாய்ப்புகள் குவிந்தன. 1991ஆம் ஆண்டு தஸ்டூர் என்ற இந்தி படத்தின் மூலம் வெள்ளித்திரை உலகில் அறிமுகமானார், பிறகு அப்படத்தின் இயக்குநரான அனில் மட்டூவை காதலித்து மணந்துகொண்டார். பிறகு அவர் பல படங்களிலும் இந்தி தொடர்களிலும் நடித்தார்.
# புயந்து கான்



**புயந்து கான்** (மொங்கோலியம்: Буянт хаан), பிறப்புப் பெயர் **அயுர்பர்வதா**, **ரென்சோங்** (**யுவானின் பேரரசர் ரென்சோங்**) (சீன மொழி: 元仁宗, ஏப்ரல் 9, 1285 – மார்ச் 1, 1320) என்ற கோயில் பெயராலும் அழைக்கப்படும் இவர், யுவான் வம்சத்தின் 4வது பேரரசர் ஆவார். சீனாவின் பேரரசர் தவிர, இவர் மங்கோலிய பேரரசு அல்லது மங்கோலியர்களின் 8வது மாபெரும் கான் ஆகக் கருதப்படுகிறார், இருப்பினும் பேரரசின் பிரிவின் காரணமாக பெயரளவில் மட்டுமே இப்பெயர் அவருக்கு இருந்தது. மங்கோலிய மொழியில் அவரது பெயருக்கு "ஆசிர்வதிக்கப்பட்ட / நல்ல கான்" என்று பொருள். இவரது பெயரான "அயுர்பர்பத" சமஸ்கிருத கலவையான "அயுர்-பர்வத" என்பதிலிருந்து வந்தது, அதாவது "நீண்ட ஆயுள் மலை" என்று பொருள்படுவதாகும், இது பேரரசர் வுசோங்கின் பெயரான கைசனிலிருந்து (சீனா மொழியில் "மலைகளும் கடல்களும்" என்று பொருள்) மாறுபட்டுள்ளது.
# ஜெஜீன் கான்



**ஜெஜீன் கான்** (மொங்கோலியம்: *Шидэбал Гэгээн хаан*, *சிதேபால் கெகெகென் கயன்*), பிறப்புப் பெயர் **சிதிபாலா**, **யிங்சோங்** (**யுவானின் பேரரசர் யிங்சோங்**, சீனம்: 元英宗, பிப்ரவரி 22, 1302 – செப்டம்பர் 4, 1323) என்ற கோயில் பெயராலும் அழைக்கப்படும் இவர், யுவான் வம்சத்தின் பேரரசராக ஆட்சி புரிய புயந்து கானின் பின்வந்தவர் ஆவார். சீனாவின் பேரரசர் தவிர, இவர் மங்கோலிய பேரரசு அல்லது மங்கோலியர்களின் 9ஆவது மாபெரும் கான் ஆகக் கருதப்படுகிறார், இருப்பினும் பேரரசின் பிரிவின் காரணமாகப் பெயரளவில் மட்டுமே இப்பெயர் அவருக்கு இருந்தது. இவருடைய பெயருக்கு மங்கோலிய மொழியில் "அறிவொளி / பிரகாசமான கான்" என்று பொருளாகும்.
# எசுன் தெமுர் கான்



**எசுன் தெமுர்** (மொங்கோலியம்: Есөн Төмөр; சீன கோயில் பெயர்: டைடிங்டி; சீனம்: 元泰定帝, நவம்பர் 28, 1293 – ஆகஸ்ட் 15, 1328) குப்லாய் கானின் ஒரு கொள்ளுப் பேரனும் மற்றும் யுவான் வம்சத்தின் பேரரசராக 1323 முதல் 1328 வரை ஆட்சி செய்தவரும் ஆவார். சீனாவின் பேரரசர் தவிர, இவர் மங்கோலிய பேரரசு அல்லது மங்கோலியர்களின் 10வது மாபெரும் கான் ஆகக் கருதப்படுகிறார், இருப்பினும் பேரரசின் பிரிவின் காரணமாக பெயரளவில் மட்டுமே இப்பெயர் அவருக்கு இருந்தது. இவர் மங்கோலியப் பாரம்பரியத்தின் மீது பற்றுக் கொண்டிருந்தார். இவருடைய பெயருக்கு மங்கோலிய மொழியில் "ஒன்பது இரும்பு கான்" என்று பொருளாகும்.
# ராஜ்குமார் (இந்தி நடிகர்)


**ராஜ்குமார்** (*Raaj Kumar*, 8 அக்டோபர் 1926 - 3 சூலை 1996) இந்தித் திரைப்பட நடிகர் ஆவார். 1940 களின் பிற்பகுதியில் மும்பையில் காவல்துறை துணை அதிகாரியாகப் பணியாற்றி, பின்னர் திரைப்படங்களில் நடிக்க ஆரம்பித்தார். 1952 இல் ரங்கீலி என்ற திரைப்படத்தில் முதன் முதலாய் தோன்றினார். ஆஸ்கார் விருதுக்கு பரிந்துரைக்கப்பட்ட 1957 திரைப்படம் மதர் இந்தியாவில் முக்கிய வேடத்தில் நடித்தார். மேலும் நான்கு தசாப்தங்களுக்கு மேலாக வாழ்க்கைத் துறையில் 70 க்கும் மேற்பட்ட இந்தி படங்களில் நடித்தார்.  

## பிறப்பும், ஆரம்பவாழ்வும்
ராஜ்குமார் ஒரு காசுமீர் பண்டிதக் குடும்பத்தில் பலுச்சிசுத்தானம் மாநிலத்தில்"லோராளாய் "என்ற இடத்தில் 1926 அக்டோபர் 8 இல் பிறந்தார். தற்போது இவ்வூர் பாகிஸ்தானில் உள்ளது. இந்திய பிரிவினையை ஒட்டி மும்பைக்கு இவரது குடும்பம் இடம் பெயர்ந்தது, அங்கு அவர் மும்பை காவல்துறை துணை அதிகாரியாகப் பணி புரிந்தார்.  

## திரைப்பட வாழ்க்கை
மும்பையில் உதவி - இன்ஸ்பெக்டர் வேலையி லிருந்து விலகி சினிமாவில் 1952 முதல் நடிக்க ஆரம்பித்தார் .பல படங்களில் கதாநாயகர்க ளில் ஒருவராகவே நடித்தார் . மதர் இந்தியா படத்தில் நர்கீசின் கணவராகவும் , தில் ஏக் மந்திர் படத்தில் புற்று நோய் நோயாளியாகவும் நடித்தது இன்றும் பேசப்படுகிறது . பைகாம் படத்தில் திலீப் குமாருடனும் ,சுனில் தத் , சசிகபூர் ,பால் ராஜ் சஹானி போன்றோருடன் நடித்துள்ளார் இவ்வாறு சுமார் 70 படங்களில் நடித்துள்ளார் ..  

## சொந்த வாழ்க்கை
ராஜ்குமார் ஜெனிபர் (காயத்திரி) என்ற ஆங்கிலோ-இந்தியப் பெண்ணைத் திருமணம் புரிந்தார்.  

## இறப்பு
3 சூலை 1996 இல் 69 வயதில் அவர் தொண்டை புற்றுநோயால் இறந்தார்.
# டேவிட் தேவதாசு


**டேவிட் தேவதாசு** (*David Devadas*) இந்திய எழுத்தாளரும், இதழாளரும், விமர்சகரும், ஆவணப்படத் தயாரிப்பாளருமாவார்.  
இவர் காசுமீர் பிரச்சனை பற்றிய *எதிர்காலத்தைத் தேடி (In search of Future)* என்னும் நூல் ஆசிரியர் ஆவார். இவர் பத்திரிக்கைத் துறையில் முப்பதாண்டுகால அனுபமுடையவர். இந்தியா டுடே, தி நியூ இந்தியன் எக்சுபிரசு, கல்ஃப் நியூசு, இந்துசுதான் டைம்சு மற்றும் தி எகனாமிக் டைம்ஸ் பத்திரிக்கைகளின் நிருபருமாவார். இவர் 2005ல் சமியா மிலியா இசுலாமியப் பல்கலைக்கழகத்தின் கவுரவப் பேராசிரியராகவும், நேரு நினைவு அருங்காட்சியகம் மற்றும் நூலகத்தின் மூத்த உறுப்பினராகவும் (2009-2014) பணியாற்றியுள்ளார். பின்னர் சம்மு காசுமீரின் முக்கிய ஆங்கில நாளிதழின் ஆசிரியராகவும் காசுமீர் அவன்டிபூரில் உள்ள இசுலாமிய அறிவியல் மற்றும் தொழில்நுட்பப் பல்கலைக்கழகத்தின் பேராசிரியராகவும் பணியாற்றி வருகிறார்.
# ராஜ்ஸ்ரீ (இந்தி நடிகை)



**ராஜ்ஸ்ரீ** (*Rajshree*, இந்தி: राजश्री, பிறப்பு: அக்டோபர் 8, 1944) என்பவர் இந்திய பாலிவுட் நடிகை ஆவார். ஜன்வர், பிரம்மச்சாரி போன்ற திரைப்படங்களில் நடித்துப் புகழ் பெற்றவர்.  

## வாழ்க்கைக் குறிப்பு
ராஜ்ஸ்ரீ திரைப்படத் தயாரிப்பாளரும், இயக்குநருமான வி. சாந்தாராம், நடிகை ஜெயசிறி ஆகியோரின் மகளாவார். அமெரிக்காவிற்குப் படப்பிடிப்பு ஒன்றிற்காக சென்றிருந்த போது அங்கு அமெரிக்க மாணவரான கிரெக் சாப்மேன் என்பவரை சந்தித்து காதல் கொண்டார். இவர்கள் மூன்றாண்டுகளின் பின்னர் திருமணம் செய்தனர். அதன் பின்னர் அவர் அமெரிக்காவுக்குக் குடி பெயர்ந்து கணவருடனும், ஒரு மகளுடனும் லாசு ஏஞ்சலசில் வசித்து வருகிறார். அங்கு அவர் ஒரு ஆடை வணிக நிறுவனத்தை வெற்றிகரமாக நடத்தி வருகிறார். அதே வேளையில் திரைப்படத் தொழிலிலும் பணியாற்றி வருகிறார். சில படங்களைத் தயாரித்துள்ளார்.  

ராஜ்ஸ்ரீ தன் பத்தாவது வயதில் *சுபா கா தாரா* என்ற திரைப்படத்தில் நடித்தார். தன் தந்தை இயக்கிய * கீத் கயா பத்ரோன் நே* என்ற படத்தில் ஜிதேந்திராவுடன் இணைந்து நடித்தார் .  
இவர் சம்மி கபூருடன் இணைந்து நடித்த பிரம்மச்சாரி இருவருக்கும் 1968 இல் விருது வாங்கி தந்தது.
# சிறிய தவிட்டுப் புறா



## பெயர்கள்

தமிழில்: சிறிய தவிட்டுப் புறா, சிரிக்கும் புறா  

ஆங்கிலப்பெயர் :**Little Brown Dove **  

அறிவியல் பெயர் :***Streptopelia senegalensis***  

## உடலமைப்பு
27 செ.மீ. - வெளிர் சிவப்புத் தோய்ந்த பழுப்பும், சாம்பல் நிறமான உடலைக் கொண்டது. கழுத்தின் பக்கங்களில் கருப்பும் செம்பழுப்புமான கட்ட அமைப்புக் கொண்டது. மார்பு இளஞ் சிவப்புத் தோய்ந்த பழுப்பாகவும், வயிறு வெண்மையாகவும் இருக்கும்.  

## காணப்படும் பகுதிகள்
தமிழகமெங்கும் திருகுகள்ளி, சப்பாத்திக் கள்ளி ஆகியன வேலியாகவும் புதராகவும் வளர்ந்திருக்கும் விவசாய நிலங்களைச் சார்ந்து பிற புறாக்களோடு சேர்ந்து திரியும்.  

## உணவு
அறுவடையான நிலங்களில் தானியங்களையும் புல் பூண்டின் விதைகளையும் இளந்தளிர்களையும் உணவாகத் தேடித் தின்னும் **கூரூரூ**.. **கூரூஉஉ** என்றோ **குரு** **ரூ ரூ** என்றோ குரல் கொடுக்கும்.  

## இனப்பெருக்கம்
ஆண்டு முழுவதும் இனப்பெருக்கம் செய்வது உண்டெனினும் சிறப்பான பருவம் ஜனவரி முதல் அக்டோபர் வரை கள்ளிப்புதர்களில் குச்சிகள், இலைதடைகளைக் கொண்டு தட்டமைப்பில் கூடு வைத்து 2 முட்டைகள் இடும்.
# மணிப்புறா


**மணிப்புறா** என்பது ஆங்கிலத்தில் (Spotted Dove) (உயிரியல் பெயர்: *streptopelia chinensis*) என்று அறியப்படுகிறது இது இந்தியத் துணைக்கண்டத்திலும் தென்கிழக்காசியாவிலும் காணப்படுகிறது, சிறிய நீண்ட வாலை கொண்ட சிற்றினம் ஆகும். இப்பறவை மாடப்புறாவைவிடச் சிறியது, மெலிந்த உருவத்துடன், தவிட்டு நிறத்துடன், கருநிற பின்கழுத்து உடையது. இவை இணைகளாய் அல்லது சிறு கூட்டமாக பசுமையான புன்செய் நிலங்களில் மேயும்.  

## வகைபிரித்தல்

இதில் ஐந்து துணையினங்கள் அங்கீகரிக்கப்பட்டுள்ளன:  
- இந்திய மணிப்புறா *Spilopelia chinensis suratensis* (Gmelin, JF, 1789) – பாக்கித்தான், இந்தியா, நேபாளம், பூட்டான்
- *Spilopelia chinensis ceylonensis* (Reichenbach, 1851) – இலங்கை (சுரடென்சிசை (*suratensis*) விட குறுகிய இறக்கைகள் கொண்டது )
- *Spilopelia chinensis tigrina* (Temminck, 1809) – வங்கதேசம் மற்றும் வடகிழக்கு இந்தியா இந்தோசீனா வழியாக பிலிப்பீன்சு மற்றும் சுந்தா தீவுகள் வரை
- *Spilopelia chinensis chinensis* (Scopoli, 1786) – வடகிழக்கு மியான்மர் முதல் நடு மற்றும் கிழக்கு சீனா, தைவான்
- *Spilopelia chinensis hainana* (ஆர்டெர்ட், 1910) – ஆய்னான் (தென்கிழக்கு சீனாவில்)

## உடலமைப்பு
30 செ.மீ. - கருப்பும் வௌ்ளையுமான சதுரங்கப் பலகையை ஒத்த புள்ளிகளைப் பின் கழுத்தில் கொண்ட இதன் உடலின் மேற்பகுதி இளஞ்சிவப்புக் கலந்த பழுப்பாகவும் சாம்பல் நிறமாகவும் இருக்கும். மார்பு இளஞ்சிவப்பாகவும் வயிறு, வாலடி, வால் கீழ் இறகுகள் வெள்ளையாகவும் இருக்கும்.  

## காணப்படும் பகுதிகள்
நீர் வளமிக்க காடுகளையும் விளைநிலங்களையும் ஈரமிக்க இலையுதிர் காடுகளையும் சார்ந்து இணையாகவோ சிறு கூட்டமாகவோ திரியும்.  

## உணவு
காட்டுப்பாதைகளிலும் அறுவடை முடிந்த வயல்களிலும் தானியங்களையும் புல் விதைகளையும் உணவாகப் பொறுக்கித் தின்னும். இனப்பெருக்கப் பருவம் நெருங்கும் போது உயர இருந்து இறக்கை மடக்கிக் கீழே குப்புற விழும் பழக்கம் கொண்டது. **க்ரூக்ரூக்** எனக் குரல் கொடுக்கும். இக்குரல் ஒலி வட்டாரத்திற்கு வட்டாரம் மக்களின் வட்டார மொழி போலச் சிறிதளவு வேறுபடுவது உண்டு.  

## இனப்பெருக்கம்
ஆண்டு முழுவதும் மரங்களில் தாழ்வான கிளைகளிடையே தட்டுப் போல கூடமைத்து 2 முட்டைகள் இடும். மக்கள் வாழும் பங்களாக்களின் மாடிச்சுவர் பிதுக்கம். இறவாரம், கோப்பு ஆகியவற்றிலும் கூடும் அமைக்கும்.
# சாம்பல் நெற்றிப் புறா


**சாம்பல் நெற்றிப் புறா** (*Pompadour Green– Pigeon*, *Treron pompadora*) தெற்கு மற்றும் தென்கிழக்கு ஆசியாவில் காணப்படும் ஒரு சிற்றினக் குழுவாகும்.  

## சிற்றினக் குழு
பல வகைப்பாட்டியலாளர்கள் பாம்படோர் பச்சை புறாவினை பல சிற்றினங்களாகப் பிரித்துள்ளனர், இவை கீழே பட்டியலிடப்பட்டுள்ளன:  

| இலங்கை பச்சை புறா | *தெரெரான் பம்பாதோரா* | இலங்கை |  |
| --- | --- | --- | --- |
| சாம்பல் நெற்றி பச்சைப் புறா | *தெரெரான் அபினிசு* | இந்தியாவின் மேற்குத் தொடர்ச்சி மலை |  |
| அந்தமான் பச்சைப் புறா | *தெரெரான் குளோராப்டெரசு* | அந்தமான் மற்றும் நிக்கோபார் |  |
| சாம்பல்-தலை பச்சைப் புறா | *தெரெரான் பாயெரெ* | வடகிழக்கு இந்தியா மற்றும் நேபாளம், கிழக்கு சீனாவின் யுனான் மற்றும் தெற்கே இந்தோனேசியா (கிராவின் இஸ்த்மஸின் வடக்கு) |  |
| பிலிப்பீன்சு பச்சைப் புறா | *தெரெரான் ஆக்சிலாரிசு* | பிலிப்பீன்சு |  |
| புரு பச்சைப் புறா | *தெரெரான் அரோமாடிகசு* | இந்தோனேசியா தீவு, புளோரசு கடல் மற்றும் புரு | } |

## உடலமைப்பு
இந்தப் புறாக்களின் உடல் நீளம் சுமார் 28 செ. மீ. வரை இருக்கும். சாம்பல் நிறத்தலையும், நெற்றியும் செம்பழுப்பு நிற முதுகும் பசுமை தோய்ந்த மார்பும் ஆலிவ் பழுப்பான வாலிறகுகளும் கொண்டவை இவை. பெண் பறவையின் முதுகு செம்பழுப்புக்குப் பதிலாக ஆலிவ் தோய்ந்த பச்சையாக இருக்கும்.  

## காணப்படும் பகுதிகள்
இது இந்தியா, இலங்கை, பிலிப்பீன்சு மற்றும் மொலுக்காஸ் வரை வெப்பமண்டல தெற்காசியாவின் காடுகளில் பரவலாக காணப்படும் குழுவாகும். இந்தியாவில், இவை மேற்குத் தொடர்ச்சி மலைகள், கிழக்குத் தொடர்ச்சி மலைகளின் சில பகுதிகள், வடகிழக்கு இந்தியா மற்றும் அந்தமான் தீவுகளில் பிரிக்கப்பட்ட குழுக்களாக காணப்படுகின்றன. மேற்குத் தொடர்ச்சி மலை சார்ந்த பகுதிகளில் சமதரை முதல் 1200 மீ வரை பசுங்காடுகளைச் சார்ந்து மரங்கள் பழுக்கும் பருவத்திற்கேற்ப இருப்பை மாற்றிக்கொண்டு திரியக் காணலாம். காபித் தோட்டங்களில் காணப்படும் இது அங்கு அமைந்துள்ள சுண்ணாம்பு பூசப்பட்ட பங்களாக்களின் சுவர்களில் முட்டி மோதி இறப்பது அடிக்கடி நிகழ்வதாகத் தெரிவிக்கப்பட்டுள்ளது.  

## உணவு
10 முதல் 12 வரையான குழுவாக அத்தி, ஆல், சூரை முதலான மரங்களில் பழங்களைத் தேடித் தின்னும். காலையிலும் மாலையில் அடைவதற்கு முன்னும் காடுகளின் எல்லையில் நிற்கும் பெரிய மரங்களின் இலைகளற்ற நுனிக்கொம்புகளில் கூட்டமாக அமர்ந்து இனிய சீழ்க்கைக் குரல் கொடுக்கும் பழக்கம் கொண்டது.  

## இனப்பெருக்கம்
டிசம்பர் முதல் மார்ச் முடிய நடுத்தரமான மரங்களில் குச்சிகளால் மேடை அமைப்பில் கூடமைத்து 2 முட்டைகள் இடும்.
# பன்னாட்டு அணு ஆயுத ஒழிப்பு பிரசார குழு



**சர்வதேச அணு ஆயுத ஒழிப்பு பிரசார குழு** சுருக்கமாக **ஐகேன்** **(International Campaign to Abolish Nuclear Weapons** (சுருக்கமாக **ICAN**, என உச்சரிக்கப்படுகிறது /ˈaɪkæn/ EYE-kan) என்பது உலகளாவிய அமைப்பாகும். இது அணு ஆயுதங்கள்மீதான தடை ஒப்பந்தத்தை முழுமையாக கடைப்பிடிக்கவும், முழுமையான செயல்படுத்தவும் செயல்பட்டு வருகிறது. ஐகேன் அமைப்பு 2007 ஆம் ஆண்டு துவங்கப்பட்டது. இவ்வமைப்பின் தலைமையகம் ஜெனிவாவில் உள்ளது. நூற்றுக்கணக்கான தொண்டு நிறுவனங்களின் கூட்டணியான இவ்வமைப்பு, 2017 ஆண்டுவாக்கில் 101 நாடுகளில் செயல்பட்டு வருகிறது.  

அணுஆயுத ஒழிப்புக்காக போராடி வரும் இந்த அமைப்புக்கு 2017 ஆண்டு அமைதிக்கான நோபல் பரிசு வழங்கப்பட்டுள்ளது. "அணு ஆயுதங்கள் மீதான, `ஒப்பந்த தடையை உருவாக்க சிறப்பான களப்பணி ஆற்றியமைக்காக இந்த விருது"  
எனக் குறிப்பிடப்பட்டுள்ளது.  

## பணிகள்
இந்த அமைப்பு துவக்கப்பட்டதில் இருந்து அணுஆயுத போரினால் ஏற்படும் விளைவுகளையும், துயரங்களையும் தொடர் பரப்புரை வழியாக விழிப்புணர்வு ஏற்படுத்தியும், ஆணுஆயுத எதிர்ப்பு நடவடிக்கைகளிலும், அணு ஆயுத சோதனை நடத்துவதற்கும் எதிர்ப்பு தெரிவித்து வருகிறது.  
மேலும் அமெரிக்கா, வடகொரியா, ஈரான் ஆகிய நாடுகள் அணு ஆயுத உற்பத்தியை குறைத்ததில் இந்த அமைப்பின் பங்கு குறிப்பிடத்தக்கது. 2017 சூலை மாதம், ஐகேன் அளித்த அழுத்தத்தின் காரணமாக, 122 நாடுகள், படிப்படியாக அணு ஆயுதங்களை குறைத்து, தடை செய்யும் ஐ.நாவின் ஒப்பந்தத்தை எடுத்துக்கொண்டன. ஆனால், அணு ஆயுதங்களை வைத்துள்ளதாக அறியப்படும், இங்கிலாந்து, அமெரிக்கா உள்ளிட்ட 9 நாடுகள் இந்த ஒப்பந்தத்தில் கையெழுத்திடவில்லை என்பது குறிப்பிடத்தக்கது.
# எசுகெய்


**எசுகெய் பகதூர்** அல்லது **எசுகெய்** (நவீன மொங்கோலியம்: Есүхэй баатар, *யெசுகெய் பாடர்*; இறப்பு 1171), கமக் மங்கோலியக் கூட்டமைப்பின் முக்கிய தலைவராகவும், தெமுஜினின் (பின்னாளில் செங்கிஸ் கான் என அறியப்பட்டவர்) தந்தையாகவும் அறியப்படுபவர். இவர் போர்சிசின் குடும்பத்தில் பிறந்தார், இவருடைய பெயருக்கு "ஒன்பது போல" என்று பொருள், அதாவது அவர் மங்கோலியர்களின் அதிர்ஷ்ட எண்ணான ஒன்பது இலக்கத்தின் மிகச்சிறந்த குணங்களைப் பெற்றுள்ளார் என்று பொருள்.  

## வாழ்க்கை

எசுகெய் சின் அரசமரபால் ககானாக அறிவிக்கப்பட்ட காபூல் கானின் இரண்டாவது மகனான பார்டன் பாகதூரின் மகன் ஆவார். காபூல் கான், முதன் முதலில் மங்கோலியர்கள் அனைவரையும் ஒன்றிணைக்க முயற்சி செய்த கய்டுவின் பேரன் ஆவார். எசுகெய் தனது முதல் மனைவி சோச்சிகல் மூலம் இரு குழந்தைகளைப் பெற்றார்: பெக்தர் மற்றும் பெலகுதை. *மங்கோலியர்களின் இரகசிய வரலாற்றின்* படி இளம் தெமுஜின் அவரது அண்ணன் பெக்தரை வேட்டையாடும்போது கொன்றார். ஆனால் அவரது மற்றொரு ஒன்றுவிட்ட சகோதரன், பெலகுதை, ஒரு நல்ல நண்பனாக இருந்தார், பின்னர் செங்கிஸ் கானுக்குக் கீழ் ஒரு தளபதியாகப் பணியாற்றினார். எசுகெய்யின் இரண்டாவது மற்றும் தலைமை மனைவி ஓவலுன், ஒலகோனுடு வன மக்களின் ஒரு மகள் ஆவார். ஓவலுனை அவரது புதிய கணவர் சிலேடுவிடமிருந்து, எசுகெய் அவரது அண்ணன் நெகுன் தைசி மற்றும் தம்பி தரிதை ஒச்சிகன் உதவியுடன் கடத்தினார்.  

## குடும்பம்

- *மங்கோலியர்களின் இரகசிய வரலாறு*
# அல்டேர்னி பறவை ஆய்வகம்


**அல்டேர்னி பறவை ஆய்வகம்** *(Alderney Bird Observatory)* என்பது ஆங்கிலக் கால்வாயில் அமைந்துள்ள அல்டேர்னி திவில் இருக்கின்ற பறவை ஆய்வகம் ஆகும். பறவைக் குடிபெயர்வு மற்றும் தீவின் கடற்பறவை குடியேற்றங்களைப் பற்றிய ஆய்வுகளை மேற்கொள்வதற்காக அல்டேர்னி வனவிலங்கு அறக்கட்டளை மூலமாக மார்ச் 2016 ஆம் ஆண்டில் இந்த ஆய்வகம் நிறுவப்பட்டது  

இரண்டு ஆண்டுகளுக்குள் பிரித்தானியா மற்றும் அயர்லாந்தில் 19 வது அங்கீகாரம் பெற்ற பறவை ஆய்வமாக அல்டேர்னி பறவை ஆய்வகத்தை மாற்ற திட்டமிடப்பட்டுள்ளது. பிரித்தானிய ஒலிபரப்புக் கூட்டுத்தாபனம் அல்டேர்னி பறவை ஆய்வகம் தொடர்பான ஒரு நிகழ்ச்சியை 2016 ஆம் ஆண்டு மே மாதம் ஒலி பரப்பியது.
# நிக்கோலாய் இமானுவேல்


**நிக்கோலாய் மார்க்கோவிச் இமானுவேல்** (*Nikolay Markovich Emanuel*, , அக்டோபர் 1, 1915 - திசம்பர் 7, 1984) ஒரு உருசிய, சோவியத் வேதியியலாளர் ஆவார். வேதி வினைவேகவியல் மற்றும் வேதி வினைகளின் விசையியல் ஆகிய பிரிவுகளில் இவர் முக்கிய நிபுணராக இருந்தார். 1944 முதல் மாஸ்கோ அரசுப் பல்கலைக்கழகத்தில் விரிவுரையாளாராகப் பணிபுரிந்த இவர், 1950 ஆம் ஆண்டில் முழுமையாக ஒரு பேராசிரியராக நியமிக்கப்பட்டார். 1958 ஆம் ஆண்டில் பல்கலைக் கழகத்துடன் இணைந்த அறிவியல் கழகத்தில் உறுப்பினராக இருந்தார். 1966 ஆம் ஆண்டில் சோவியத் அறிவியல் கழகத்தில் முழு உறுப்பினரானார். 1974 இல் இவர் இராயல் சுவீடிய அறிவியல் கழகத்தில் ஒரு வெளிநாட்டு உறுப்பினராகத் தேர்ந்தெடுக்கப்பட்டார். மரணத்திற்குப் பின்னர் மாசுகோவில் அடக்கம் செய்யப்பட்டார்.
# பெரிய பச்சைப் புறா


**பெரிய பச்சைப் புறா** (*Green imperial pigeon*) காடுகளில் வாழும் ஒரு பெரிய புறா சிற்றினமாகும். இதன் விலங்கியல் பெயர் *துகுலா ஏனியா* என்பதாகும். இது நேபாளம், தென்னிந்தியா மற்றும் இலங்கையிலிருந்து கிழக்கு நோக்கி தெற்கு சீனா, இந்தோனேசியா மற்றும் பிலிப்பீன்சு வரை பரவி மிகப்பெரிய வரம்பினைக் கொண்டுள்ளது.  

## வகைபிரித்தல்
இதில் பதினோரு துணையினங்கள் உள்ளன:  
- *து. ஏ. சில்வாடிகா* (Samuel Tickell, 1833) – Indian green imperial pigeon – வட இந்தியா மற்றும் நேபாளம் முதல் தென் சீனா முதல் தாய்லாந்து மற்றும் இந்தோசீனா வரை
- *தென்னிந்திய பெரிய பச்சைப் புறா* (பிளைத், 1849) –தென் இந்தியா, இலங்கை
- *து. ஏ. அந்தமானிகா* Abdulali, 1964 – அந்தமான் தீவுகள்
- *து. ஏ. கன்சோபிரினா* (Salvadori, 1887) – எங்கனோ தீவைத் தவிர மேற்கு சுமாத்திரா
- *து. ஏ. polia* (Oberholser, 1917) – Sunda green imperial pigeon – மலாய் தீபகற்பம் முதல் பெரிய மற்றும் சிறு சுண்டாத் தீவுகள் வரை
- *து. ஏ. பலவானென்சிசு* (Blasius, W, 1888) பங்கி தீவுகள் (வடக்கு போர்னியோ) முதல் பலவான் அருகிலுள்ள தீவுகள் (தென்மேற்கு பிலிப்பைன்ஸ்)
- *து. ஏ. பூகானெசிசு* (Hachisuka, 1930) – வடக்கு பிலிப்பைன்ஸ் (கலயன், கமிகுயின், ஃபுகா தீவு)
- *து. ஏ. நச்சாலிசு* (Cabanis, 1882) – Maroon-naped imperial pigeon – வடக்கு லூசோன் (வடக்கு பிலிப்பைன்ஸ்)
- *து. ஏ. ஏனியா* (Linnaeus, 1766) – Nominate subspecies – பிலிப்பைன்ஸ் (வடக்கு லூசோன் மற்றும் பலவான் தவிர)
- *து. ஏ. இண்டர்மீடியா* (Meyer, AB & Wiglesworth, 1894) – Talaud imperial pigeon – தலாட் தீவுகள் மற்றும் சங்கிஹே தீவுகள்
- *து. ஏ. பாலின* (Bonaparte, 1854) – Chestnut-naped imperial pigeon – சுலாவெசி, டோகியன், பாங்காய் மற்றும் சுலா தீவுகள்.

## உடலமைப்பு
பெரிய பச்சைப் புறா அளவில் தடிமனானது. உடல் நீளம் 45 சென்டிமீட்டர் (18 அங்குலம்) ஆகும். இதன் பின்புறம், இறக்கைகள் மற்றும் வால் ஆகியவை உலோக பச்சை நிறத்தில் உள்ளன. அரக்கு நிற வாலடிடிப்பகுதியினைத் தவிர, தலை மற்றும் ஏனைய அடிப்பகுதி வெண்மையானது. ஆண் பெண் பறவைகள் ஒரே மாதிரியான தோற்றமுடையன.  

## பரவலும் வாழிடமும்
உணவுண்ணும் பச்சைப்புறா]]  
பச்சைப்புறா காடுகளில் வாழும் இனமாகும். இது வெப்பமண்டல தெற்கு ஆசியாவில் நேபாளம் மற்றும் இந்தியா கிழக்கே இந்தோனேசியா வரை பரவலாக வசித்து இனப்பெருக்கம் செய்யும் பறவையாகும். இது பல துணையினங்களை கொண்டுள்ளது. இதில் தனித்துவமானது சுலாவெசி துணையினம்.  

## நடத்தையும் சூழலியலும்
இது ஒரு மரப் புறா, மரத்தின் மேற்புறத்தில் உள்ள தாவரப் பொருட்களை உண்ணும். இது வேகமாகவும் நேராகவும் சீராக இறக்கைகளை அசைத்துப் பறக்கும் தன்மையுடையது. மரத்தில் குச்சிகளைப் பயன்படுத்திக் கூடு கட்டி வெண்ணிற முட்டைகளை இடும். இவை கூட்டமாக வாழ்வதில்லை; ஆனால் சிறிய மந்தைகளாகக் காணப்படும்.  

## காணப்படும் பகுதிகள்
மேற்கு, கிழக்குத் தொடர்ச்சி மலைசார்ந்த மாவட்டங்களில் பசுங்காடுகள், இலையுதிர; காடுகள் ஆகியவற்றில் சமவெளி முதல் 300 மீ வரை பழமரங்கள் பழுக்கும் பருவத்தில் கேற்பத் திரியக் காணலாம். மற்ற புறாக்களைப் போலப் பெருங் கூட்டமாகத் திரள்வதில்லை.  
## படங்கள்
# மந்திப் புறா


**மந்திப் புறா** (Mountain imperial pigeon) தென்கிழக்கு ஆசியாவில் பரவலாக காணப்படும் புறா வகைகளுள் ஒன்றாகும்.  

## பெயர்கள்

தமிழில் :**மந்திப் புறா**  

ஆங்கிலப்பெயர் :**Mountain Imperial – Pigeon**  

அறிவியல் பெயர் :***Ducula badia***  

## உடலமைப்பு
அதிகபட்ச உடல் நீளம் 43 செ.மீ. வரை இருக்கும். ஆலிவ் பழுப்பு நிறங்கொண்ட உடலும் வெளிர்சாம்பல் நிறத்தலையும் மார்பினையும் கொண்டது.  

## காணப்படும் பகுதிகள்
வடகிழக்கு இந்தியாவின் மலைப் பகுதிகளிலும் தென்மேற்கு இந்தியாவின் மலைப் பகுதிகளும் மட்டுமே இவை காணப்படும். இந்தியாவின் இடைப்பட்ட பகுதிகளில் காணப்படுவதில்லை. தமிழ்நாட்டில் மேற்குத் தொடர்ச்சி மலையில் உள்ள பசுங்காடுகளில் காணப்படுகிறது. கடல் மட்டத்திலிருந்து சுமார் 2000 மீட்டர் உயரம் வரை இவற்றைக் காணலாம்.  

## உணவு
இவை 15 முதல் 20 வரையான குழுவாக வாழும்; பெரிய மரங்களில் இலை தழைகளிடையே மறைந்து இரை தேடும். பழங்களையே முக்கிய உணவாகக் கொள்ளும். இது சாதிக்காயை முழுவதுமாக அப்படியே விழுங்கும் பழக்கமுடையது. காலையிலும் பிற்பகலிலும் உயரக்கிளைகளில் அமர்ந்து வெயில் காயும். இது இருட்டுவதற்கு முன்பே அடையும் இடம் செல்லும். ***கஉயுக்கோ*** ***க்உயூக்கோ*** என குரல் கொடுக்கும்.  

## இனப்பெருக்கம்
ஜனவரி முதல் மே வரை சிறிய மரங்களிலும் அவற்றில் சுற்றி வளர்ந்திருக்கும் பெரிய கொடிகளிடையும் கூடமைத்து ஒரு முட்டையிடும்.  

## படங்கள்
# பராபர் குகைகள்



**பராபர் குகைகள்**, இந்தியக் குடைவரைக் கட்டடங்களில் மிகவும் பழமையானதாகும். பராபர் குகைக் குடைவரை அமைப்புகள் மௌரியப் பேரரசின் காலத்தில் அசோகர் மற்றும் தசரத மௌரியர் ஆட்சிக் காலத்தில் அமைக்கப்பட்டது.  

## அமைவிடம்
ஏழு குகைத் தொகுதிகளுடைய பராபர் குகைகள், பிகார் மாநிலத்தின் ஜகானாபாத் மாவட்டத்தில், *முக்தம்பூர்* மலைப்பகுதியில் அமைந்துள்ளது. கயை நகரத்திலிருந்து வடக்கே 24 கி.மீ. தொலைவில், பராபர் மற்றும் நாகர்ஜுனி மலைகளில் அமைந்துள்ளது.  

## அமைப்பு
பராபர் மலை மற்றும் நாகர்ஜுனி மலைகளில் அமைந்த பராபர் குகைகளில் நான்கு பராபர் மலையிலும்; மூன்று நாகர்ஜுனி மலையிலும் அமைந்துள்ளது. பராபர் குகைகளின் குடைவரைகளை பௌத்த பிக்குகள், சமணத் துறவிகள் மற்றும் ஆசிவகர்கள் பயன்படுத்தினர்.  
தற்போது பராபர் குகைகளில் பல இந்துசமயக் கடவுளர்களின் சிற்பங்களும் உள்ளது.  

## படக்காட்சிகள்

## இதனையும் காண்க

- அசோகர் கல்வெட்டுக்களின் பட்டியல்
- அசோகரின் பெரிய தூண் கல்வெட்டுக்கள்
- அசோகரின் சிறு தூண் கல்வெட்டுகள்
- அசோகரின் பெரும் பாறைக் கல்வெட்டுக்கள்
- அசோகரின் சிறு பாறைக் கல்வெட்டுக்கள்
‎* லோம ரிஷி குகை  
- கும்ஹரார்
- பௌத்த தொல்லியற்களங்கள்
# வாலியா மன்னதால் ஹம்சா

**வாலியா மன்னதால் ஹம்சா** (Valiya Mannathal Hamza) என்பவர் இந்தியாவின் கேரள மாநிலத்தைச் சேர்ந்த ஓர் அறிவியலாளர் ஆவார். அமேசான் ஆற்றுக்கு அடியில் 6000 கிலோமீட்டர் தொலைவு நீளமாகவும் 4000 மீட்டர் ஆழத்திலும்,  ஹம்சா ஆறு என்ற ஒர் ஆறு ஓடுவதை இவரும் எலிசபெத் தவரஸ் பிமெண்டல் என்பவரும் கண்டுபிடித்தார்கள்.  

வாலியா மன்னதால் ஹம்சா 1960 களில் கேரள மாநிலத்தில் படித்துப் பட்டம் பெற்றார். 1966 இல் ஐதராபாத்தில் புவியியல் ஆய்வு நிறுவனம் ஒன்றில் அறிவியல் உதவியாளர் பணியில் சேர்ந்தார்.  கனடாவில் உள்ள மேற்கு ஒண்டாரியோ பல்கலைக் கழகத்தில் ஆய்வுப் பட்டம் பெற்று பின்னர் 1974 இல் பிரேசில் சென்றார்.  

## மேற்கோள்
# சம்பா சாகுபடி

**சம்பா பருவம்** அல்லது **ஆடிப்பட்டம்**, அல்லது **மானாவாரி சாகுபடி** (**Kharif crops**) என்பவை சூன் முதல் நவம்பர் வரையிலான காலகட்டத்தில் மழைக்காலத்தின் போது தெற்காசியாவில் பயிரிடப்பட்டு அறுவடை செய்யப்படும் தாவரங்களை பயிர்செய்யும் காலம் ஆகும்.  

## சம்பா பயிர்
சம்பா பயிர்கள் பொதுவாக தென்மேற்கு பருவக்காற்று பருவத்தில், ஆடி மாதம் முதல் மழைக்காலத்தின் தொடக்கத்தில் விதைக்கப்படுகின்றன. இந்தியாவில் சம்பா பருவ பயிரிடும் காலம் மாநிலங்களுக்கு மாநிலம் வேறுபடுகிறது. சம்பா பயிர் காலம் மே மாததத் துவக்கத்தில் துவங்கி, ஜனவரி மாத முடிவில் முடிவடைவதாக கூறப்பட்டாலும், பொதுவாக சூன் மாதம் தொடங்கி, அக்டோபர் மாதம் முடிவடைவதாக கருதப்படுகிறது. உலர் பருவத்தில் பயிரிடப்படும் குறுவை சாகுபடிக்கு மாறாக சம்பா சாகுபடி பருவம் உள்ளது. இந்த சாகுபடி காலங்களை குறிப்பிடும் சொற்கலான *கரீஃப்* மற்றும் ராபி ஆகியவை இந்திய துணைக்கண்டத்துக்கு முகலாயர்களின் வந்தபோது வந்து அவை பரவலாக பயன்படுத்தப்பட்டு வருகின்றன. *கரிஃப்* என்றால் அரபு மொழியில் "இலையுதிர்" என்று பொருள். இந்த கால கட்டமானது இந்தியத் துணை கண்டத்தில் இலையுதிர்கால / குளிர்காலத்தின் தொடக்கத்தோடு இணைந்திருப்பதால், அது "கரிஃப் காலம்" என்று அழைக்கப்படுகிறது.  

சம்பா பயிர்கள் தென்மேற்கு பருவமழை காலத்தின் போது தென்னிந்திய மாநிலமான கேரளத்தில் மே மாத இறுதியில் முதல் மழைகளின் துவக்கத்தில் பொதுவாக விதைக்கப்படுகின்றன. வட இந்தியாவின் பருவ மழைக் காலத்தில் மாறுபடுவதால், வட இந்திய மாநிலங்களில் சூலை வரையும் விதைக்கப்படுகிறது.  

இந்த மானாவரி பயிர்களானது மழைநீர் அளவையும், அந்த மழை பெய்யும் காலத்தையும் நம்பியுள்ளன. மிகக் குறைந்த மழை அல்லது அளவுக்கு அதிகமான மழையளவு அல்லது காலம் தவறிய மழை போன்றவை விவசாயிகளில் முழு ஆண்டு முயற்சியையும் வீணாக்கும் வாய்ப்பு உள்ளது.  

## பொதுவான சம்பா பயிர்கள்
- சோளம்
- நெல்
- சிறுதானியம்
- மக்காச்சோளம்
- சோயா அவரை
- மஞ்சள்
- வேற்கடலை
- பருத்தி
- கரும்பு
- பாகல்
- ஆளி
- பாசிப் பயறு)
- துவரை
- உளுந்து
- காராமணி
# குறுவை சாகுபடி

**குறுவை பயிர்கள்** அல்லது **ராபி பயிர்கள்** (**Rabi crops** அல்லது **Rabi harvest**) என்பது தெற்காசியாவில் குளிர் காலத்தில் துவங்கி இலையுதிர் காலத்தில் அறுவடை செய்யப்படும் பயிர்களைக் குறிப்பிடுவது ஆகும். இந்தியத் துணைக்கண்டத்தில் இந்த பயிர் பருவத்தைக் குறிப்பிடும் *ராபி* என்னும் சொல் அரபி மொழியில்இருந்து வந்தது. ராபி என்றால் அரபு மொழியில் "இளவேனிற்காலம்" என்பதாகும். இந்தச் சொல் இந்திய துணைக்கண்டத்தில் பயன்படுத்தப்படுகிறது, இது ("குளிர்கால பயிர்" என்றும் அழைக்கப்படுகிறது).  

பருவ மழைகள் முடிந்தவுடன், குறுவைப் பயிர்கள் நவம்பர் மாத நடுவில் விதைக்கப்படுகின்றன, ஏப்ரல் / மே மாதத்தில் அறுவடை செய்யப்படுகின்றன. இந்தப் பயிர்கள் மழையில் ஊறிய தரையில் அல்லது நீர்ப்பாசனம் மூலம் வளர்க்கப்படுகின்றன. குளிர்காலத்தில் பெய்யும் கனமழை குறுவைப் பயிர்களை அழித்துவிடும் ஆனால் அது சம்பா பயிர்களுக்கு நல்லது.  

இந்தியாவின் பிரதான குறுவை பயிர் கோதுமையைத், தொடர்ந்து வாற்கோதுமை, கடுகு, எள், பட்டாணி போன்றவை ஆகும்.  

குறுவை, சம்பா ஆகிய இரு பருவங்களிலும் பல பயிர்கள் பயிரிடப்படுகின்றன. இந்தியாவில் உற்பத்தி செய்யப்படும் விவசாய பயிர்களானது இந்த இரண்டு பருவ காலங்களில் விளைவிக்கப்படுபவையே மிகுதியானவை.  

## பொதுவான குறுவை காலப் பயிர்கள்
; தானியங்கள்  
- கோதுமை
- காடைக்கண்ணி
- வாற்கோதுமை
; விதைத் தாவரங்கள்  
- குதிரை மசால்
- ஆளி
- எள்
- சீரகம்
- கொத்தமல்லி
- பெருஞ்சீரகம்
- வெந்தயம்
; காய்கறிகள்  
- பட்டாணி
- கொண்டைக் கடலை
- வெங்காயம்
- தக்காளி
- உருளைக் கிழங்கு
# இதயம் (நிறுவனம்)


**இதயம்** என்பது நல்லெண்ணெய் உற்பத்தி செய்யும் நிறுவனத்தின் பெயர். இந்நிறுவனத்தை 1986ஆம் ஆண்டு வி.வி.வி. இராஜேந்திரன் துவக்கினார். தற்போது அவரது மகன்கள் வி.இரா. முத்து, வி.இரா. சத்தியம், வி.இரா தென்றல் ஆகியோர் ஏற்று நடத்தி வருகின்றனர். வி.இரா. முத்து, நிறுவனத்தின் தற்போதைய தலைமை நிர்வாக மேலாளர்.  

1988ஆம் ஆண்டில் 2600 டன் எண்ணெய் உற்பத்தி செய்த இந்நிறுவனம், 2000ஆம் ஆண்டில் 11000 டன்னாகவும், 2001ஆம் ஆண்டில் 12,284 டன்னாகவும் உற்பத்தி செய்துள்ளது. 1988இல் ரூ.1.68 கோடியாக இருந்த வருவாய் 2001ஆம் ஆண்டில் ரூ.7.88 கோடியாக அதிகரித்துள்ளது.
# அம்பிகை, சமணம்


**அம்பிகை** (Ambika), ( சமண சமயத்தில் இயக்கி எனும் பெண் பரிவார தேவதையாவார். அம்பிகை, 22வது தீர்த்தங்கரரான நேமிநாதரின் காவல் தேவதை ஆவார். சமண சமயத்தில் அம்பிகையை *அம்பை* , *அம்பா* , *குஷ்மாந்தினி*, *பத்மாவதி* மற்றும் *அம்ர குஷ்மாந்தினி* என்றும் அழைப்பர்.  

## சிற்பங்கள்
கர்நாடகா மாநிலத்தின் ஆவேரி மாவட்டத்தில் உள்ள கரஜாகி கிராமத்தில், அம்பிகையின் சிற்பம் கண்டுபிடிக்கப்பட்டுள்ளது. இச்சிற்பம் சக ஆண்டு, கிபி 1251ல் நிறுவப்பட்டதாக, தேவநாகரி எழுத்தில் குறிக்கப்பட்டுள்ளது.  

### படிமவியல்
சமண சமய மரபின் படி, தங்க நிற அம்பிகையின் வாகனம் சிங்கம் ஆகும். நான்கு கைகளைக் கொண்ட அம்பிகை, தனது இரண்டு வலது கைகளில் ஒன்றில் மாம்பழத்தையும், மற்றொன்றில் மாமரத்தையும் தாங்கியுள்ளார். மேலும் தனது இரண்டு இடக்கைகளின் ஒன்றில் லகானையும், மற்றொன்றில் தனது இரண்டு மகன்களையும் தாங்கியுள்ளார்.  

## அம்பிகையின் சிற்பங்கள் கொண்ட கோயில்கள்
- நேமிநாதர் கோயில், ஜாலாவார் மாவட்டம், இராஜஸ்தான்
- குலதேவி அம்பிகாதேவி சமணக் கோயில், தக்காத்கர், பாலி மாவட்டம், இராஜஸ்தான்
- குலதேவி அம்பிகாதேவி சமணக் கோயில் பதர்லி, இராஜஸ்தான்

## படக்காட்சிகள்
# கழுகுமலை சமணர் படுகைகள்


**கழுகுமலை சமணர் படுக்கைகள்** (Kalugumalai Jain beds), தமிழ்நாடு மாநிலத்தின் தூத்துக்குடி மாவட்டத்தில் கழுகுமலை எனும் ஊரில் அமைந்துள்ளது. இச்சமணர் படுகைகள் கோவில்பட்டிலிருந்து 22 கி.மீ. தொலைவில் கழுகுமலை பேரூராட்சியில் உள்ளது.  

இச்சமணக் கல் படுக்கைகள் குடைவரை கட்டிட அமைப்பில், பாண்டிய மன்னன் **பராந்தக நெடுஞ்சடையன்** காலத்தில் (பொ.ஊ. 768–800) அமைக்கப்பட்டதாக கருதப்படுகிறது. இங்கு திகம்பர சமணத் துறவிகள் தங்கி, சமண சமயத்தை பரப்பினர்.  

இச்சமணப் படுக்கைகளுக்கு அருகில் பொ.ஊ. 8ம் நூற்றாண்டின் சிவன் கோயில், கழுகுமலை வெட்டுவான் கோயில் மற்றும் கழுகுமலை முருகன் கோயில் அமைந்துள்ளது.  

இச்சமண படுகைகளில் மகாவீரர், பாகுபலி, பார்சுவநாதர் போன்ற 150 தீர்த்தங்கரர்களின் சிற்பங்கள் செதுக்கப்பட்டுள்ளது. கழுகுமலை சமணர் படுகைகள், தமிழகத் தொல்லியல் துறை பராமரிக்கிறது.  
## கல்வெட்டுச் செய்தி
இங்கு வட்டெழுத்துகளால் ஆன கல்வெட்டுகள் உள்ளன. அவை பாண்டிய மன்னன் வீரநாராயணன் காலத்தவை. அவற்றில் சமணர் கோயில் திருமேனி செய்ய நன்கொடை அளித்தவர்களின் பெயர்கள் பொறிக்கப்பட்டுள்ளன.  

இதில் ‘குரத்தி’ சமணப் பெண் துறவியைக் குறிக்கும் சொல்லாகப் பயன்படுத்தப்பட்டுள்ளது. ‘குரத்திகள்’ ’குரவடிகள்’ என்னும் சொற்கள் ‘அடிகள்’ என்னும் சொல் பிறந்த பாங்கை உணர்த்துகின்றன.  

"செய்வித்த திருமேனி" என்னும் குறிப்புடன் சிலரது பெயர்கள் இக் கல்வெட்டில் குறிப்பிடப்பட்டுள்ளன.  

இந்தக் கல்வெட்டுகளில் மாணாக்கன் என்னும் சொல் ‘ஆசிரியரின் மாண்பைப் பெற்றவன்’ என்னும் பொருளில் கையாளப்பட்டிருப்பதை உணரமுடிகிறது.  

## இதனையும் காண்க
- கழுகுமலை வெட்டுவான் கோயில்
- கழுகுமலை முருகன் கோயில்
- தமிழ்ச் சைனர்
- தமிழ்நாட்டில் சைனர் கோயில்கள்
# கழுகுமலை முருகன் கோயில்



**கழுகுமலை முருகன் கோயில்** அல்லது **கழுகாசலமூர்த்தி கோயில்**, தமிழ்நாட்டின், தூத்துக்குடி மாவட்டத்தில், கோவில்பட்டி - சங்கரன்கோவில் சாலையில் கழுகுமலையில் அமைந்த முருகனுக்கு அர்பணிக்கப்பட்ட குடைவரைக் கோயிலாகும். இம்முருகன் கோயில் கோவில்பட்டியிலிருந்து 22 கி.மீ. தொலைவில் உள்ளது. அருணகிரிநாதர் தமது திருப்புகழில் கழகுமலை முருகனைப் பாடியுள்ளார்.  

கழுகுமலை முருகன் கோயில் எதிரே எட்டயாபுரம் சமஸ்தான மன்னரின் சிறு அரண்மனை அமைந்துள்ளது. முருகன் மேற்கு முகமாக வீற்றிருக்கும் மூன்று தலங்களில், இத்தலத்தை ராஜயோக தலம் என்று கச்சியப்பரால் போற்றப்பட்டுள்ளது. இக்கோயில் மூலவரான முருகன் வள்ளி மற்றும் தெய்வானையுடன் அருள்பாளிக்கிறார். இம்முருகன் கோயில் அருகில் கழுகுமலை வேட்டுவன் கோயில் மற்றும் கழுகுமலை சமணர் படுகைகள் உள்ளது.  

## முக்கிய விழாக்கள்
- தைப்பூசம்
- பங்குனி உத்தரம்
- வைகாசி விசாகம்
- கார்த்திகை தீபம்

## இதனையும் காண்க
- கழுகுமலை வேட்டுவன் கோயில்
- கழுகுமலை சமணர் படுகைகள்
# ரகிபக் கான்



‘’’யுவானின் தியான்சுன் பேரரசர்’’’ (சீனம்: 元天順帝), என்று அழைக்கப்படும் ரகிபக் (அரிகபக்), யெசுன் தெமுரின் மகனாகப் பிறந்தார், இவர் 1328 ஆம் ஆண்டில் சங்டுவில் யுவான் வம்சத்தின் அரியணையில் அமர்ந்து சில காலம் ஆட்சி புரிந்தார். இவரது தந்தை யெசுன் தெமுர் கானுக்கு (அல்லது பேரரசர் டைடிங்) அடுத்தபடியாக யுவான் வம்சத்தின் ஏழாவது ஆட்சியாளராக இருக்க வேண்டியவர், இவரது போட்டியாளரால் ஆட்சிக்கவிழ்கப்பட்டு பதவி நீக்கம் செய்யப்பட்டார். சீனாவின் பேரரசர் தவிர, இவர் மங்கோலிய பேரரசு அல்லது மங்கோலியர்களின் 11வது மாபெரும் கான் ஆகக் கருதப்படுகிறார், இருப்பினும் பேரரசின் பிரிவின் காரணமாக பெயரளவில் மட்டுமே இப்பெயர் அவருக்கு இருந்தது.  

## வாழ்க்கை
ரகிபக் யெசுன் தெமுரின் மூத்த மகன் ஆவார். இவரது தாயார் பபுகன் கதுன், கொங்கிராட் வம்சத்திலிருந்து வந்தவர். பபுகன் கதுன் ஏகாதிபத்திய குடும்பத்தில் திருமணம் மூலம் அதிகாரத்தைப் பெற்றார். இவர் 1324 ஆம் ஆண்டு குழந்தைப் பருவத்தில் இளவரசராக ஆனார். 1328 ஆம் ஆண்டு ஆகஸ்டில், சங்டு நகரில் யெசுன் தெமுர் திடீரென இறந்தபோது தவ்லத் ஷா என்கிற சக்திவாய்ந்த முஸ்லீம் அதிகாரியால் அடுத்த மாதத்திலேயே  
ரகிபக் பதவிபெற்றார்.  

இருப்பினும், யெசுன் தெமுரின் திடீர் மரணம் முக்கிய எதிரிகளின் கிளர்ச்சியைத் தூண்டியது, அவர்கள் தவ்லத் ஷா உட்பட யெசுன் தெமுரின் உதவியாளர்கள் பலர் பதவியில் ஏகபோக உரிமை கொண்டாடுவதைக் கண்டு அதிருப்தி அடைந்திருந்தனர். இதில் தவ்லத் ஷா மங்கோலியாவில் ஜினோங் ஆகப் பதவி வகித்தவர் ஆவார். எட்டாவது மாதத்தில், டடுவில் நிறுத்தி வைக்கப்பட்டிருந்த மங்கோலியாராக்கப்பட்ட கிப்சக் தளபதி எல் தெமுர், ஒரு ஆட்சி கவிழ்ப்பை தொடங்கி, கயிசனின் மகனுக்கு பேரரசராகப் பதவி கொடுக்க வலியுறுத்தினார். ரகிபக் அரியணை ஏறிய அதே மாதத்தில் துக் தெமுர் டடுவிற்கு வரவேற்கப்பட்டார்.  

இரண்டு தலைநகரங்களின் போர் என்றழைக்கப்பட்ட உள்நாட்டுப் போர் விரைவில் வெடித்தது. ரகிபக்கின் இராணுவம் பல இடங்களில் சீனப் பெரும் சுவரை உடைத்து டடு மீது முன்னேறியது; ஆனால் எல் தெமுரின் படைகளால் கடுமையாக தோற்கடிக்கப்பட்டது. அந்த நேரத்தில், ரகிபக்கின் இராணுவத்தின் பெரும்பகுதி சீனப் பெரும் சுவர் பகுதியில் போரிட்ட நேரத்தில், அடுத்த நாளே சங்டு மன்றம் சரணடைவதற்கு நிர்பந்திக்கப்பட்டது. தவ்லத் ஷாவும் மற்றும் முன்னணி விசுவாசிகளும் கைது செய்யப்பட்டனர், சரணடைந்த பின்னர் டடுவிலிருந்த படையால் கொல்லப்பட்டனர்; ரகிபக் பின்னர் மறைந்துவிட்டதாக கூறப்படுகிறது, ஆனால் கொலை செய்யப்பட்டது இதிலிருந்து தெளிவாகத் தெரிகிறது.  

## இவருடைய பெயரில் குறிப்பு
வரலாற்று ஆதாரங்களின் பற்றாக்குறை மற்றும் அவற்றின் பன்மொழித்தன்மையின் காரணமாக, ரகிபக்கின் பெயரில் நிறைய வேறுபாடுகள் உள்ளன. திபெத்திய '’ரெட் அனல்ஸ்’’ (ஹு லான் டெப் தேர்) அவரை “ர க்யி பக்” என்று அழைக்கிறது. பிற்கால மங்கோலிய வரலாற்றுக்கூறுகளான *எர்டெனி-யின் டோப்சி* மற்றும் ‘’அல்டான் டோப்சி’’ போன்றவை இவரை ரட்ஜிபய் அல்லது ரஜிபய் என உச்சரிக்கின்றன. ‘’யுவான் வரலாறு’’ இவரை அ-சு-ஜி-பா (阿速吉八) எனக் குறிக்கிறது, ஆனால் இது அ-ல-ஜி-பா (阿剌吉八) என்பதன் வெளிப்படையான எழுத்துக்கூட்டுப் பிழையாக இருக்கலாம். மங்கோலிய மொழியில் ஆரம்பத்தில் உள்ள "அ", "ர்" உடன் தொடங்கும் வார்த்தையைத் தடுக்கிறது. இது ஒரு நவீன மங்கோலிய ஓவியர் டிஎஸ்.மண்டிர் தன்னுடைய பெயரை "அசிட்கேபே" (Ашидхэв) என்று விளக்குவது போல் உள்ளது. சீனாவில் இவர் இவரது சகாப்த பெயரான தியான்சுன் பேரரசர் என்றும் அழைக்கப்படுகிறார்.
# திருப்பரங்குன்றம் சமணக் குகைகள்

**திருப்பரங்குன்றம் சமணக் குகைகள்** அல்லது **உமை ஆண்டார் கோயில்**, தமிழ்நாட்டின், மதுரை மாநகராட்சிப் பகுதியான திருப்பரங்குன்றம் மலையின் தென் பகுதியில் மலையைக் குடைந்து அமைக்கப்பட்ட சமண குடைவரையாகும். இக்குகைப் பகுதியில் மயில்களும், மந்திகளும் அதிக அளவில் காணப்படுகிறது.  

## வரலாறு
இக்குடைவரையானது கிமு முதல் நூற்றாண்டில் திகம்பர சமணத் துறவிகளுக்காக அமைக்கப்பட்டது. கிபி ஏழாம் நூற்றாண்டின் நடுப்பகுதியில், தமிழ் நாட்டில் பக்தி இயக்கம் வளர்ந்த நிலையில், சமணம் தளர்ச்சியடைந்து, சைவம் மற்றும் வைணவ சமயங்கள் வளர்ச்சியடைந்த போது, திருப்பரங்குன்றம் மலையின் தென் பகுதியில், கி.மு முதல் நூற்றாண்டில், முற்கால பாண்டியர்கள் காலத்தில் உருவான இச்சமணக் குடைவரையானது, கி.பி எட்டாம் நூற்றாண்டில், சமண – சைவ சமயப் பிணக்குகளின் போது, இச்சமணக் குடைவரை சிதைக்கப்பட்டு, உமை ஆண்டார் கோயிலாக மாற்றப்பட்டது.  

13ம் நூற்றாண்டின் பிற்கால பாண்டிய மன்னரான மாறவர்மன் சுந்தர பாண்டியன் (1216-1238) ஆட்சிக் காலத்திய இக்குகையின் தமிழ் பிராமி கல்வெட்டுகள், இச்சமணக் குகைகளை, சைவ சமயப் புரவலரான பிரசன்ன தேவன் என்பவர், சுந்தர பாண்டீஸ்வரர் கோயிலாக மாற்றி அமைத்தார் எனக் கூறுகிறது.  

## உமை ஆண்டார் கோயில் அமைப்பு
கி.பி எட்டாம் நுற்றாண்டில் இக்குடைவரையின் உள் மைய மண்டபத்தின் நடுவில் நடராஜர் – சிவகாமி சிற்பங்களும், அதன் மேல்புறத்தின் பக்கவாட்டுகளில் கணபதி மற்றும் முருகன் சிற்பங்களும், இடப்புறத்தில் முருகன் வள்ளி, தெய்வானையுடன் காட்சியளிக்கும் சிற்பங்களும் உள்ளது. மேலும் குகையின் இடப்பக்கச் சுவரில் தமிழ் எழுத்துக்கள் பொறிக்கப்பட்டுள்ளது.  

குகையின் வலப்புற சிறிய இருட்டான குகையில் அர்த்தநாரீஸ்வரர் சிற்பம் தனியாக காணப்படுகிறது.  
குகையின் வெளிப்புற மலையில் இடப்புறத்தில் பைரவர் சிற்பமும், வலப்புறத்தில் சைவ சமயக் குரவர்களான திருஞானசம்பந்தர், திருநாவுக்கரசர் சிற்பங்களின் நடுவில் சைவ சமயப் புரவலரான பிரசன்ன தேவனின் சிற்பமும் உள்ளது.  

## பழங்கால நினைவுச் சின்னம்
இந்தியத் தொல்லியல் ஆய்வகம், 1958ம் ஆண்டில் இச்சமணக் குகைகளை, தேசிய முக்கியத்துவம் வாய்ந்த பழங்கால நினைவுச் சின்னமாக அறிவித்து, பராமரித்து வருகிறது.  

## இதனையும் காண்க
- தமிழ்நாட்டின் குடைவரை கட்டிடங்கள்
- இந்தியக் குடைவரைக் கோயில்கள்
# சக்தி (தொலைக்காட்சித் தொடர்)



**சக்தி** (*Shakti - Astitva Ke Ehsaas Ki)* என்பது கலர்ஸ் தொலைக்காட்சியில் மே 30, 2016 முதல் ஒளிபரப்பாகும் தொலைக்காட்சித் தொடர் ஆகும். இந்தத் தொடரில் விவான் டிசெனா, ருபினா திலைக், ரோஷ்னி சஹோடா, லக்சய ஹன்டா போன்ற பலர் நடிக்கிறார்கள். இத்தொடர் சௌமியா மற்றும் ப்ரீத்தி ஆகிய இரு சகோதரிகளின் வாழ்வை மையமாகக் கொண்டது.  

இந்த தொடர் 'நிஸ்ட்' தொலைக்காட்சியில் 'வானவில்' என்ற பெயரில் மொழிமாற்றம் செய்யப்பட்டு சூலை 19, 2017 முதல் பெப்ரவரி 17, 2018 வரை ஒளிபரப்பாகி பாதியில் நிறுத்தப்பட்டது. நவம்பர் 2, 2018 முதல் பாலிமர் தொலைக்காட்சியில் 'சக்தி' என்ற பெயரில் மொழிமாற்றம் செய்யப்பட்டு திங்கள் முதல் வெள்ளி வரை இரவு 7:30 மணிக்கு ஒளிபரப்பாகின்றது.  

## கதாபாத்திரங்கள்
- ருபினா திலைக் - சௌமியா அருண் சிங்
- விவியன் டிசேனா - அருண் சிங்
- ரோஷ்னி சஹோடா - சுமதி வருண் சிங்
- லக்ஷ்ய ஹன்டா - வருண் சிங்
# நுண் நாடு

.]]  
**நுண் நாடு** (**micronation**) என்பது சில சமயம் **மாதிரி நாடு** அல்லது **புதிய நாடு திட்டம்**, என்று அழைக்கப்படுவது, தன்னை இறையாண்மை கொண்ட தேசம் அல்லது நாடாக கூறிக்கொள்வது ஆகும். ஆனால் இதற்கு உலக அரசாங்கங்கள் அல்லது முக்கிய சர்வதேச அமைப்புகளின் அங்கீகரிக்காரம் கிடையாது.  

பல நுண் நாடுகள் நாணயங்கள், கொடிகள், அஞ்சல் தலை, கடவுச் சீட்டுகளே, பதக்கங்கள் மற்றும் பிற பொருட்களை வெளியிட்டுள்ளன. இந்த பொருட்கள் அந்த சொந்த சமூகத்திற்கு வெளியே அரிதாகவே ஏற்றுக் கொள்ளப்படுகின்றன, ஆனால் ஆர்வமுள்ளவர்களிடமிருந்து பணம் திரட்ட அல்லது புதுமையானவற்றை சேகரிப்பவர்களுக்கு விற்கப்படலாம்.  

19 ஆம் நூற்றாண்டின் ஆரம்பத்திலிருந்து நுண் நாடுகள் குறித்து தகவல்கள் அறியப்படுகிறது. இணையதளத்தின் வருகையானது பல புதிய நுண் நாடுகளை உருவாக்க வழிகளை வகுத்தது. அதன் உறுப்பினர்கள் உலகம் முழுவதிலும் சிதறி பெரும்பாலும் மின்னணு சாதனங்கள் வழியாக தொடர்பு கொள்கின்றனர். பெரும்பாலும் தங்கள் நாடுகளை "நாடோடி நாடுகள்" என்று அழைக்கிறனர். இத்தகைய இணைய நுண் நாடுகளுக்கு இடையிலான வேறுபாடுகள், பிற வகையான சமூக வலைப்பின்னல் குழுக்கள் மற்றும் பங்களிப்பு விளையாட்டு (Role-playing game) போன்று வேறுபாடுகளை பெரும்பாலும் வரையறுப்பது கடினமாக உள்ளது.  

அந்த பொருளை விவரிக்கும் "நுண் நாடு" என்ற சொல் 1970 களுக்கு பிற்பட்டது ஆகும். சிலர் இறைமை மிக்க தேசிய நாடுகளே "நுண் நாடுகள்" என்று குறிப்பிடுகின்றனர்.  

## சொற்பிறப்பு
இதை ஆங்கிலத்தில் குறிப்பிடும் சொல்லான மைக்ரோநேசன் ('micronation') என்பதற்கு "சிறிய நாடு" என்று பொருள். இது 1970 களின் நடுப்பகுதியில் தோன்றிய ஒரு சொல் ஆகும், அக்காலகட்டத்தில் அநேகமாக ஆயிரக் கணக்கான சிறிய அங்கீகாரமற்ற இதுபோன்ற நாடுகளை குறிப்பிட உருவானது.
# சுஹாசினி (தொலைக்காட்சித் தொடர்)



**சுஹானி ஸி ஏக் லட்கி** என்பது ஸ்டார் பிளஸ் ஒளிபரப்பான தொலைக்காட்சித் தொடர் ஆகும். இந்த தொடர் சூன் 9, 2014 முதல் மே 21, 2017 வரை ஒளிபரப்பாகி 1,013 அத்தியாங்களுடன் நிறைவு பெற்றது. இத்தொடர் சுஹாசினி மற்றும் சவுமியா ஆகிய இரு தோழிகளின் வாழ்க்கையில் யுவராஜ் என்ற பையன் வரும்பொழுது ஏற்படும் நிகழ்வுகளை மையமாகக் கொண்டது ஆகும்.  

இந்த தொடர் விஜய் சூப்பர் தொலைக்காட்சியில் அக்டோபர் 9, 2017 முதல் திங்கள் முதல் வெள்ளி வரை பிற்பகல் 12.30 மணிக்கு தமிழ் மொழியில் சுஹாசினி என்ற பெயரில் மொழிமாற்றம் செய்யப்பட்டு ஒளிபரப்பாகி பாதியில் நிறுத்தப்பட்டது.  

## கதாபாத்திரங்கள்
- ராஜ்ஸ்ரீ ராணி பாண்டே- சுஹாசினி
- நேஹா யாதவ்- சவுமியா
- சாஹில் மேத்தா- யுவராஜ்
# ஃபிளை இன் ஆயின்மெண்ட்

ஆங்கிலத்தில் ஃபிளை இன் ஆயின்மெண்ட் (**fly in the ointment)** என்பது ஒரு மரபுத்தொடர் ஆகும். குறிப்பாக இந்த மரபுத் தொடரானது *மகிழ்ச்சியான தருணத்தில் யாராவது எரிச்சல்படுத்துவது* பற்றி குறிப்பிடுவது ஆகும். எ.கா.  
: *We had a cookstove, beans, and plates; the fly in the ointment was the lack of a can opener.*  
இந்தச் சொற்றொடரின் ஆரம்பகாலப் பயன்பாடு விவிலியத்தில் பிரசங்கி 10:1-ம் வசனத்தில், தென்படுகிறது:  
: Dead flies cause the ointment of the apothecary to send forth a stinking savour. (Ecclesiastes )  
பழங் காலத்தில் மருத்துவர்கள் பெரிய பாத்திரம் அளவுக்கு மருத்துவக் களிம்புகளைச் சேமித்து வைத்திருப்பார்கள். சிகிச்சைக்கு வருபவர்களுக்கு அதிலிருந்து தேவையான அளவுக்குக் களிம்பை எடுத்துத் தருவார்கள். எத்தனையோ ஆயிரம் பேரைக் குணப்படுத்தும் களிம்பைக் கொண்ட அந்த பாத்திரத்தில் ஒரு சிறிய ஈ விழுந்துவிடும். அதனால், அந்த மொத்தக் களிம்புமே கெட்டுப் போய் பயனற்றதாகிவிடும். இவ்வாறு **களிம்பில் ஈ** விழுந்துவிடுவதிலிருந்து மேற்கண்ட சொற்றொடர் பிறந்தது.  

## ஆதாரங்கள்
- *The Fly in the Ointment: 70 Fascinating Commentaries on the Science of Everyday Life* by Joseph A. Schwarcz, Ecw Press, May 28, 2004.
- *2107 Curious Word Origins, Sayings & Expressions from White Elephants to a Song and Dance* by Charles Earle Funk (Galahad Book, New York, 1993
- *Encyclopedia of Word and Phrase Origins* by Robert Hendrickson (Facts on File, New York, 1997).
# அரசு அருங்காட்சியகம், மதுரா

__NOTOC__  

**அரசு அருங்காட்சியகம், மதுரா** அல்லது **மதுரா அருங்காட்சியகம்** (Government Museum, Mathura),இந்தியாவின் முதல் தொல்பொருள் அருங்காட்சியகம் ஆகும். இவ்வருங்காட்சியகம், இந்தியாவின் உத்தரப் பிரதேச மாநிலத்தின் மதுரா நகரத்தில் 1874ல் நிறுவப்பட்டது.  

மதுரா அருங்காட்சியகத்தில் கலைநயத்துடன் கூடிய சுடுமட்பாணைகள், சிற்பங்கள், ஓவியங்கள் மற்றும் பண்டைய நாணயங்கள் மற்றும் பிரித்தானிய தொல்லியல் அறிஞர் அலெக்சாண்டர் கன்னிங்காம் கண்டுபிடித்த தொல்பொருட்கள் இவ்வருங்காட்சியகத்தில் காட்சிப்படுத்தப்பட்டுள்ளது..  

## புகழ் பெற்ற கலைப் படைப்புகள்

## இதனையும் காண்க
- மதுரா சிங்கத் தூண்
- இந்தியத் தொல்லியல் துறையின் அருங்காட்சியகங்கள்
- இந்தியாவில் உள்ள அருங்காட்சியகங்கள் பட்டியல்
# டி. எஸ். ஜெயா

**டி. எஸ். ஜெயா** (*T. S. Jaya*) என்பவர் ஒரு தென்னிந்திய திரைப்பட நடிகையும் பாடகியும் ஆவார். 1937 தொடங்கி 1956 வரை தமிழ்த் திரைப்படங்களில் நடித்துள்ளார். இவரது பெயர் *ஜெயாள்* எனவும் சில இசைத்தட்டுகளில் குறிப்பிடப்பட்டுள்ளது.  

## நடித்த திரைப்படங்களின் பட்டியல்
| ஆண்டு | திரைப்படம் | கதாபாத்திரம் | இயக்குநர் | தயாரிப்பு நிறுவனம் | மேற்கோள் |
| --- | --- | --- | --- | --- | --- |
| 1937 | பாலாமணி | பாலாமணி | பி. வி. ராவ் | சண்முகானந்தா டாக்கீஸ் |  |
| 1941 | ஆஷாடபூதி | வீட்டு வேலைக்காரி | ப்ரம் சேத்னா, ஏ. டி. கிருஷ்ணசுவாமி | வேல் ஸ்டூடியோ, கிண்டி |  |
| 1942 | சன்யாசி | எம். கிருஷ்ணரத்தினம் | ஜூபிடர் பிலிம்ஸ் |  |  |
| தமிழறியும் பெருமாள் | டி. ஆர். ரகுநாத் | உமா பிக்சர்ஸ் |  |  |  |
| 1943 | தேவகன்யா | தேவலோக கன்னிகை | ஆர். பத்மநாபன் | பத்மா பிக்சர்ஸ் |  |
| காரைக்கால் அம்மையார் | பார்வதி தேவி | சி. வி. ராமன் | காந்தன் கம்பெனி |  |  |
| 1950 | லைலா மஜ்னு | மௌலவியின் மனைவி | எப். நாகூர் | பாலாஜி பிக்சர்ஸ் |  |
| பாரிஜாதம் | லலிதா | கே. எஸ். கோபாலகிருஷ்ணன் | லாவண்யா பிக்சர்ஸ் |  |  |
| இதய கீதம் | லீலா (தோழி) | ஜோசேப் தளியத் ஜூனியர் | சிட்டாடல் பிலிம் கார்ப்பரேசன் |  |  |
| 1951 | லாவண்யா | ஜி. ஆர். லக்ஷ்மணன் | ஈஸ்டர்ன் ஆர்ட் ப்ரொடக்ஷன்ஸ் |  |  |
| 1953 | பணக்காரி | கே. எஸ். கோபாலகிருஷ்ணன் | உமா பிக்சர்ஸ் |  |  |
| 1956 | ஆசை | காத்தாயி | எம். நடேசன் | நடேஷ் ஆர்ட் பிக்சர்ஸ் | } |
# கங்கா பிரசாத்



**கங்கா பிரசாத்** ஒரு இந்திய அரசியல்வாதியும், மேகாலயா மாநிலத்தின் முன்னாள் ஆளுநரும் ஆவார்.  

## அரசியல் வாழ்க்கை
1994-ம் ஆண்டு பீகார் மாநில மேலவை உறுப்பினராக தேர்ந்தெடுக்கப்பட்ட கங்கா பிரசாத் அவர்கள் 18 வருடங்கள் அதன் உறுப்பினராக தொடர்ந்தார். செப்டம்பர் 30, 2017 அன்று மேகாலயா மாநிலத்தின் ஆளுனராக இந்தியக் குடியரசுத்தலைவர் ராம் நாத் கோவிந்தனால் நியமிக்கப்பட்டார்..  

## உசாத்துணைகள்

|-
# விவிலிய முன் அறிவிப்பு

**விவிலிய முன் அறிவிப்பு** (வேதாகமத் தீர்க்கதரிசனங்கள் அல்லது விவிலிய இறைவாக்குகள்) (*Bible prophecy* அல்லது *biblical prophecy*) என்பது கிறித்தவ மறைநூலான விவிலியத்தில் முன் அறிவிப்பாளர்கள் (தீர்க்கதரிசிகள், இறைவாக்கினர்) மூலம் மனிதர்களிடம் கடவுள் கூறியவை பற்றிய பகுதிகளாகும். வேதாகம முன்னறிவிப்பாளர்கள் கடவுளிடமிருந்து வெளிப்பாடுகளைப் பெற்றனர் என யூதர்களும் கிறிஸ்தவர்களும் பொதுவாக நம்புவர்.  

## மேலோட்டம்
எபிரேய வேதாகமத்தில் இறைவாக்கினர் இசுரயேலர்களைத் தங்கள் பாவங்களிலிருந்தும் சிலை வழிபாடுகளிலிருந்தும் மனந்திரும்பும்படி அடிக்கடி எச்சரிக்கின்றனர். மனந்திரும்புதல் வெகுமதிகளையும், திரும்பாதிருத்தல் தீமையையும் தருவிக்கும் என்பது எச்சரிப்பாகும். ஆசீர்வாதம் மற்றும் பேரழிவுகளுக்கு தெய்வமே காரணம் காட்டப்படுகிறார்.  வேதாகம இறைவாக்குகளை நம்புகிறவர்களின்படி அவைகளில் பெரும்பாலானவை, அந்தப் பகுதிகளுக்குப்பின் வரும் பகுதிகளிலேயே நிறைவேறியுள்ளன.  

யூத, கிறிஸ்தவ மதங்களில், வேதாகமத்தின் பல பகுதிகள் வரவிருக்கின்ற மெசியாவைப் பற்றிய இறைவாக்குகளாகக் கருதப்படுகின்றன. மெசியாவைப் பற்றிய இந்த இறைவாக்குகளை கிறிஸ்து இயேசு நிறைவேற்றிவிட்டார் எனக் கிறிஸ்தவர்கள் கருதுகின்றனர். அதேவேளையில், யூதகுருசார் யூதமதத்தார் யூத மெசியாவின் வருகைக்கும் யூத அறுதிவிளைவியலின் ("Jewish eschatology") மற்ற அடையாளங்களின் நிறைவேறுதலுக்கும் இன்னமும் காத்திருக்கின்றனர். பெரும்பாலான கிறிஸ்தவர்கள் மெசியாவைப்பற்றிய பல இறைவாக்குகள் கிறிஸ்துவின் இரண்டாம் வருகையின்போதே நிறைவேறும் என எண்ணுகின்றனர். ஆனால் சில கிறிஸ்தவர்கள் (Full Preterists) மெசியாவைப் பற்றிய இறைவாக்குகள் அனைத்தும் ஏற்கனவே நிறைவேறிவிட்டதாக நம்புகின்றனர். யூதகுருசார் யூத மதம் மெசியா முதலாவது வருவதையும், மெசியாவின் ஆட்சி யுகம் தோன்றுவதையும் வேறுபிரிப்பதில்லை.  

"இறுதிக்காலம்" அல்லது "கடைசி நாட்கள்" என்பது அதிகம் கலந்தாய்வு செய்யப்படும் மற்றொரு விஷயமாகும், குறிப்பாக, யோவானுக்கு வெளிப்படுத்தின விஷேசத்தின்படியானவை இதில் அடங்கும்.